Document ID: 32006L0077

32006L0077
L 271/53
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/77/ЕО НА КОМИСИЯТА
от 29 септември 2006 година
за изменение на приложение I на Директива 2002/32/ЕО на Европейския парламент и на Съвета по отношение на максималните равнища на органични хлорни съединения в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/32/ЕО на Европейския парламент и на Съвета от 7 май 2002 г. за нежеланите вещества в храните за животни (1) и по-специално член 8, параграф 1 от нея,
като има предвид, че:
(1)
Директива 2002/32/ЕО забранява употребата на предназначени за храна на животни продукти, които съдържат нежелани вещества с равнища, надвишаващи максималните, определени в приложение I към посочената директива.
(2)
Когато бе приета Директива 2002/32/ЕО, Комисията заяви, че приложение I към посочената директива ще бъде преразгледано въз основа на актуализираните научни оценки на риска и като бъде взета под внимание забраната замърсените с нежелани вещества продукти, предназначени за храна на животни, които не отговарят на изискванията, да бъдат разреждани.
(3)
По искане на Комисията на 9 ноември 2005 г. Европейският орган по безопасност на храните (EFSA) прие становище относно алдрин и диелдрин (2).
(4)
Установено е, че храните за риба, съдържащи относително висок процент рибено масло в състава си, съдържат значителни равнища алдрин/диелдрин. Поради това е уместно да бъдат изменени съществуващите разпоредби, основани на заключенията от научното становище и наличните мониторингови данни.
(5)
По искане на Комисията на 20 юни 2005 г. EFSA прие становище относно ендосулфан (3).
(6)
Въз основа на заключенията в научното становище и наличните мониторингови данни е уместно да се измени максималното ниво на ендосулфан в суровото растително масло, за да бъде отчетена в известна степен концентрацията на ендосулфан в суровото растително масло спрямо нивото му в маслодайните семена.
(7)
По искане на Комисията на 4 юли 2005 г. EFSA прие становище относно хексахлороциклохексани (ά, β, γ НСН) (4), а на 9 ноември 2005 г. - становище за ендрин (5).
(8)
Въз основа на заключенията в научните становища и наличните мониторингови данни не са необходими изменения в съществуващите максимални нива по отношение на ексахлороциклохексани и ендрин.
(9)
По отношение на алдрин, диелдрин, хлордан, DDT, ендрин, хептахлор, хексахлоробензен и хексахлороциклохексани (HCH) понятието „мазнини“ следва да бъде заменено с „мазнини и масла“, за да бъде ясно, че се отнася за всички мазнини и масла, включително животински мазнини, растително масло и рибено масло.
(10)
Директива 2002/32/ЕО следва съответно да бъде изменена.
(11)
Мерките, предвидени в настоящата директива, са съобразени със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение I към Директива 2002/32/ЕО се изменя в съответствие с приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива най-късно 12 месеца след влизането ѝ в сила. Те незабавно уведомяват Комисията за текстовете на тези разпоредби и за таблицата за съответствието между тези разпоредби и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се прави при официално им публикуване. Държавите-членки определят реда и условията на позоваване.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 29 септември 2006 година.

Labels: 0
20
6